
–	so zreteľom na článok 144 ods. 5 a článok 132 ods. 4 rokovacieho poriadku,
A.	keďže 7. októbra 2023 teroristi hnutia Hamás zaútočili na Izrael, pričom úmyselne zavraždili 1 139 izraelských a zahraničných občanov; keďže 134 rukojemníkov je stále zadržiavaných v hrozných podmienkach;
B.	keďže Parlament tento opovrhnutiahodný útok opakovane odsúdil a opätovne potvrdil právo Izraela na sebaobranu v medziach medzinárodného práva; keďže jeho neprimeraná reakcia viedla k tomu, že od tohto útoku bolo v Pásme Gazy zabitých viac ako 30 000 ľudí a 70 000 osôb bolo zranených;
C.	keďže v Pásme Gazy panuje beznádejná potravinová neistota a hrozí tu hladomor; keďže podľa WHO v Pásme Gazy už trpí akútnou podvýživou takmer 16 % detí; keďže Palestínčania čelia hrozným, život ohrozujúcim podmienkam z dôvodu nedostatočného prístupu k potravinám a iným základným potrebám;
D.	keďže 29. februára 2024 tragicky prišlo o život viac ako 100 Palestínčanov a 700 bolo zranených, keď izraelské jednotky otvorili paľbu počas dodávok humanitárnej pomoci; keďže OSN od 20. februára 2024 pozastavila dodávky potravín do severnej časti Pásma Gazy po tom, čo konvoje čelili útokom a rabovaniu;
1.	dôrazne odsudzuje marenie humanitárnej pomoci a útoky na humanitárne konvoje; dôrazne odsudzuje, že Hamás sa zmocňuje konvojov s humanitárnou pomocou a rabuje ich; naliehavo vyzýva Izrael, aby okamžite umožnil a sprostredkoval úplné, nerušené a bezpečné poskytovanie pomoci do Pásma Gazy a na celom území Pásma Gazy cez všetky existujúce hraničné priechody; víta námorné koridory pomoci, ale pripomína, že prioritou musí byť distribúcia dodávok po zemi;
2.	dôrazne odsudzuje opakované útoky na civilistov hľadajúcich pomoc a na humanitárne a zdravotnícke zariadenia a pracovníkov; vyjadruje poľutovanie nad ich katastrofálnym vplyvom na civilné obyvateľstvo v Pásme Gazy, najmä na deti; naliehavo vyzýva všetky strany, aby tieto útoky okamžite zastavili; žiada nezávislé medzinárodné vyšetrovanie;
3.	odsudzuje zabitie 161 pracovníkov pomoci OSN, 340 zdravotníckych pracovníkov, 7 humanitárnych pracovníkov a 133 novinárov a mediálnych pracovníkov;
4.	opakuje svoje výzvy na okamžité a trvalé prímerie s cieľom riešiť hroziace riziko rozsiahleho hladomoru v Pásme Gazy a na okamžité a bezpodmienečné prepustenie všetkých rukojemníkov; dôrazne odsudzuje nárast násilia extrémistických osadníkov a zvyšujúci sa počet útokov na Palestínčanov na Západnom brehu zo strany izraelských ozbrojených síl, ktoré už zabili stovky a zranili tisícky palestínskych civilistov; dôrazne odsudzuje zrýchľujúce sa nezákonné osídľovanie palestínskeho územia, ktoré predstavuje porušenie medzinárodného práva; žiada, aby sa Medzinárodnému výboru Červeného kríža umožnil okamžitý prístup ku všetkým rukojemníkom zadržiavaným v Pásme Gazy a aby im poskytol lekársku starostlivosť;
5.	vyjadruje hlboké znepokojenie nad katastrofálnou humanitárnou situáciou v Pásme Gazy vrátane bezprostredného rizika hladomoru, šírenia chorôb a potvrdených úmrtí detí v dôsledku podvýživy a dehydratácie; je znepokojený dodávkami pomoci v nebezpečných podmienkach; zdôrazňuje naliehavú potrebu rýchleho, bezpečného a neobmedzeného prístupu k humanitárnej pomoci; opätovne naliehavo vyzýva izraelské orgány, aby znova otvorili hraničné priechody Rafah, Kerem Šalom, Karmi a Erez; uznáva nenahraditeľnú úlohu UNRWA v regióne;
6.	vyjadruje hlboké znepokojenie nad rizikom eskalácie konfliktu, najmä v Libanone;
7.	vyzýva Izrael, aby dodržiaval ustanovenia medzinárodného humanitárneho práva a rezolúciu BR OSN č. 2712, v ktorej sa požaduje využívanie „všetkých dostupných trás do Pásma Gazy a v celom Pásme Gazy“ na uľahčenie poskytovania pomoci; požaduje vykonávanie príkazov Medzinárodného súdneho dvora z 26. januára 2024 vrátane „okamžitých a účinných opatrení, ktoré umožnia poskytovanie naliehavo potrebných základných služieb a humanitárnej pomoci“;
8.	víta zámer podpredsedu Komisie/vysokého predstaviteľa Únie pre zahraničné veci a bezpečnostnú politiku diskutovať s ministrami zahraničných vecí o dodržiavaní doložky o ľudských právach v dohode o pridružení[footnoteRef:1] zo strany Izraela; [1:  	Euro-stredomorská dohoda, ktorou sa zakladá pridruženie medzi Európskymi spoločenstvami a ich členskými štátmi na jednej strane a Izraelským štátom na strane druhej (Ú. v. ES L 147, 21.6.2000, s. 3).] 

9.	požaduje okamžité obnovenie životne dôležitej infraštruktúry, aby sa zabránilo zhoršeniu katastrofálneho hladovania a potravinovej neistoty; opakuje, že treba vynaložiť maximálne úsilie na to, aby sa zabránilo ďalším stratám na životoch nevinných civilistov;
10.	je pevne presvedčený, že pokiaľ bude Hamás a iné teroristické skupiny v Pásme Gazy zohrávať akúkoľvek úlohu, neexistuje žiadna šanca na mier, bezpečnosť, stabilitu a prosperitu v Pásme Gazy ani na zmierenie Palestíny s Izraelom; opakuje, že terorizmus, podnecovanie k násiliu a násilie sú nezlučiteľné s mierovým riešením izraelsko-palestínskeho konfliktu;
11.	poveruje svoju predsedníčku, aby postúpila toto uznesenie Rade, Komisii, OSN, vláde Izraela a Palestínskej samospráve.

